Peter Skaarup (DF), 1998-12-10:
Jeg vil takke for justitsministerens beretning og svar på forespørgslen her.
Jeg synes jo nok, at selv om justitsministeren har sagt, at Dansk Folkeparti fører udlændingepolitik under falsk varebetegnelse, og at den utryghed, som nogle mennesker har, slet ikke har grund i virkeligheden, så viste justitsministerens besvarelse, at det er noget, regeringen også spekulerer på, og den tryghed, som vi gerne skulle have i befolkningen, også er noget, regeringen tænker på at forbedre.
Så selve den lange besvarelsestale fra justitsministerens side synes jeg viser, at det måske ikke er helt forkert, at vi tager en debat i Folketinget om voldskriminaliteten som helhed.
Så er det, som om vi skal opleve en konkurrence, bl.a. fra justitsministerens side, men også fra fru Margrete Auken og andre, ikke her i dag, men i medierne i forbindelse med den kampagne, som Dansk Folkeparti har startet.
Den konkurrence handler simpelt hen om at fortælle, at der sandelig ikke er ret meget voldskriminalitet i Danmark, og at det er helt ubegrundet, hvis der er nogen, der føler frygt for at blive overfaldet eller slået ned.
Der vil jeg så bare have lov til at sige i al stilfærdighed, at hvis man ser på antallet af anmeldelser fra 1996 til 1997, viser det meget tydeligt, at der på en række områder er en stigende kriminalitet.
Lad mig bare tage volden.
I 1996 var der 8.589 anmeldelser, og i 1997 var der 8.734, altså en stigning i volden.
Jeg synes ikke, vi i den debat så voldsomt meget skal komme ind på tal, og derfor synes jeg heller ikke, at det klæder justitsministeren ligesom at bagatellisere og sige, at det er en nedadgående tendens.
Uanset om det måtte være sådan, at der var en lille nedadgående tendens eller en lille opadgående tendens, er problemet i sin kerne ikke tallene og ikke tendensen lidt op eller lidt ned, eller meget op eller meget ned.
Det er sådan, vi herinde på Christiansborg bør se på det, at vi må gøre alt, hvad der står i vores magt, for at bekæmpe den kriminalitet, vi ser inden for voldsområdet.
Så siger justitsministeren, at nu kan vi jo lave de her konfliktråd.
Det er ligesom en stor del af den mulighed, der ligger for ofrene og deres familier, at ofrene i et konfliktråd skal tale med gerningsmanden og finde ud af, at det, som gerninsgmanden gjorde, måske ikke var så godt.
Og der vil jeg altså sige til justitsministeren, at det ikke er noget, man kan byde særlig mange ofre at skulle snakke med den gerningsmand, der måske har overfaldet pågældende eller voldtaget pågældende, eller tage et møde med pågældende gerningsmand og tale de her ting igennem. Det viser tendensen jo også i de forsøg, der har været, og det tror jeg ikke at der er særlig mange ofre der er interesseret i.
Så løsningen med at lade ofret, der er blevet overfaldet, tale med sin overfaldsmand, tror vi ikke meget på i Dansk Folkeparti som noget særlig godt initiativ i kriminalitetsbekæmpelsen.
Et af de problemer, vi også ser på retsområdet, er, at man oplever tilfælde, hvor det er tydeligt for enhver, at befolkningens retsbevidsthed bliver trådt under fode.
Lad mig nævne et eksempel, nemlig rockeren Jønke, som lige er blevet løsladt for sin forbrydelse, sit drab i sin tid, 14 år tilbage.
Han fik 16 års fængsel for mordet, han begik, men han fik altså lov til at komme ud efter de 10, vel vidende at i den periode, hvor han har siddet inde, har han gang på gang været ude og fortælle om sine mange aktiviteter på skoler, på institutioner, gymnasier osv., og det har selvfølgelig været til stort raseri for de mennesker, der har været i kontakt med de ofre, der har været inde i billedet i forbindelse med rockerkrigen som helhed.
Det er altså undergravende for befolkningens retsbevidsthed, for det første, fordi han kommer ud så lang tid før tiden, og for det andet, fordi han tager rundt og fortæller om sine meritter på alle mulige skoler og institutioner rundtomkring.
Det er sådan nogle ting, der er undergravende, og derfor bør regeringen forstå, at der er et klart ønske i Folketinget om - måske ikke hos regeringen, men hos et stort mindretal - at der skal strammes op på det her område.
Jeg kan bare konstatere, at SF åbenbart vil benægte fakta, nemlig at der fra 1996 til 1997 er sket en stigning i voldsanmeldelserne, og det er jo bare ærgerligt.
jo heller ikke, om der er sket et lille fald eller en lille stigning eller et stort fald eller en stor stigning.
Det, det drejer sig om, er, at én voldsforbrydelse er en for mange.
Det sagde fru Anne Baastrup selv, og derfor er det altså, jeg og Dansk Folkeparti efterlyser, at SF går herop og siger, hvad de vil gøre for at forhindre den voldskriminalitet, vi kan se.
Det gælder også Socialdemokratiet, det gælder også Det Radikale Venstre, som med deres blødsødne holdning gennem mange år har nægtet at stramme op på lovgivningen på området og har været stopklodser for, at vi kunne komme noget af denne vold til livs.
Derfor er det altså også forloren tale, når SF går herop og siger, at volden er faldende.
Det tror jeg ikke der er
ret mange, der vil nikke genkendende til.